Podlediad 48 – Y Ffordd i Amaethyddiaeth Adfywiol

Helo a chroeso i bennod 48 o Clust i’r Ddaear, podlediad amaethyddol gan Cyswllt Ffermio sy’n cefnogi ffermwyr Cymru i addasu a ffynnu. Enw’r bennod hon yw “Y Ffordd i Amaethyddiaeth Adfywiol”, neu “The Road to Regen” yn Saesneg. Mae amaethu mewn ffordd adfywiol yn un o’r bri-eiriau yr ydym yn aml yn clywed yn aml ddyddiau yma, yn enwedig gyda’r holl ffocws sydd i leihau ein hôl troed carbon. Ond beth yn union ydyw? Sut mae ffermio adfywiol yn edrych ar lawr gwlad? Wel, i geisio ateb y cwestiynau yma, buom yn ymweld â fferm yn ardal Machynlleth a chyfarfod â ffermwr blaengar sy’n rhoi rhai o’r egwyddorion yma ar waith. Cawn glywed mwy ganddo yn y man, ond yn gyntaf, cefais sgwrs gydag un o’n cyfranwyr cyson ni ar y podlediad, sef Rhys Williams o gwmni Precision Grazing, ac fe esboniodd i mi sut ddaeth i wneud mwy o waith yn y maes yma.

Am y tair blynedd diwethaf, rwyf wedi bod yn gweithio gyda grŵp o ffermwyr bîff a defaid ar draws Gymru. Rydym wedi datblygu eu sgiliau rheoli pori er mwyn gobeithio cael effaith gadarnhaol ar broffidioldeb eu busnesau. Mae’r grŵp wedi tarddu o’r rhaglen Rhagori ar Bori gan Cyswllt Ffermio. Dros y ddwy flynedd diwethaf, rydym wedi bod yn canolbwyntio’n bennaf ar rannu data trwy feincnodi perfformiad, ac mae’r perfformiad yma wedi bod yn un ariannol ac yn un ffisegol, ac mae eu busnesau wedi gweld budd mawr o hyn. Ond gyda chynnydd cynyddol, cynnydd gwleidyddol a chynnydd pwysau cyhoeddus a’r sylw sy’n cael ei roi i effaith amaethyddiaeth ar yr amgylchedd, mae’r grŵp bellach wedi penderfynu gwneud arolwg o berfformiad carbon eu busnesau, ac rydym wedi defnyddio’r rhaglen gyfrifiadurol, sef Carbon Calculator, i wneud hynny, ac roedd y canlyniadau yn ddiddorol iawn, Aled.

(02:10)

A beth oedd rhai o’r prif ganlyniad hyn?

Nid oedd yn annisgwyl a dweud y gwir i ganfod bod ffactorau, megis tanwydd, gwrtaith, cemegau a mewnbynnau eraill yn allyrru nwyon tŷ gwydr a bod y rhain yn cael effaith negyddol ar yr amgylchedd. Canfu hefyd bod yr anifeiliaid yn cynhyrchu methan ac ati, ond y darganfyddiad mwyaf oedd sylweddoli bod gennym ni fel ffermwyr y gallu i atafaelu carbon, ac efallai negyddu effaith y carbon yma a hyd yn oed mynd gam ymhellach a chael effaith gadarnhaol ar yr amgylchedd, os ydym yn rheoli yn y ffordd gywir.

(03:00)

Efallai y gallech chi rannu ychydig o enghreifftiau gyda ni Rhys o ran sut gall ffermwyr Cymru fynd ati i atafaelu carbon? Sut mae modd i ni ddal a storio mwy o garbon ar ein ffermydd?

Mae pawb yn gwybod bod gan blanhigion y gallu i dynnu carbon o’r atmosffer trwy ffotosynthesis ac ati. Y mwyaf o goed sydd gennym, y mwyaf o wrychoedd sydd gennym, ac os ydym yn gallu tyfu mwy o laswellt a lleihau mewnbynnau, yna mae hynny’n cael effaith gadarnhaol ar yr amgylchedd, ac rydym yn gallu mesur y ffactorau hyn. Ond beth sy’n mynd ymlaen yn y pridd sydd yn ddiddorol, a beth sy’n mynd ymlaen yn y pridd yw’r peth anoddaf i’w ddeall hefyd. Mae’n anodd iawn ei fesur. Mae potensial yn fan hyn i gael effaith anferthol ar yr amgylchedd, effaith gadarnhaol. Mae cynyddu deunydd organig y pridd, atafaelu, term sy’n gwbl newydd i mi, ond mae gan bridd y gallu i atafaelu swm mawr o garbon. Felly os ydym ni fel ffermwyr yn rheoli ein tir mewn ffordd sy’n hybu cynnydd mewn deunydd organig, yna mae buddion anhygoel i’w cael.

(04:28)

A sut buaset ti’n mynd ati i gynghori ffermwyr i gynyddu’r deunydd organig yn y pridd? Pa fath o bethau gallent eu gwneud i helpu adfywio’r pridd?

Dyma yw’r cwestiwn, Aled, ac mae’n gwestiwn da iawn a dyma beth oedden ni fel ffermwyr eisiau ei ddarganfod wrth ymchwilio i’r math yma o amaethu, yr amaethu adfywiol. Mae gwahanol ffermwyr ar draws y byd yn gwneud hyn ac yn gweithredu rhai o’r egwyddorion hyn. Un ffermwr y buom yn gwrando arno oedd ffermwr o Seland Newydd, Hamish Bielski, ac fe ddangosodd yr effaith anferth sydd i’w gael o wneud hyn beth oedd ef yn ei wneud yn ymarferol er mwyn gwneud hyn. Nid yn unig ei fod yn cael effaith gadarnhaol ar yr amgylchedd, ond roedd hefyd yn dweud bod modd gwneud hyn a chael effaith ar broffidioldeb y fferm ar yr un adeg. Dyma yw’r meddylfryd holistaidd mewn ffordd. Mae’n bosib gwneud bob dim, hyd yn oed gwella’r effaith ar yr amgylchedd a gwella proffidioldeb y fferm ar yr un adeg.

(05:37)

Mae’r agwedd yma a’r ffocws holistaidd yn rhywbeth yr ydym yn clywed mwy a mwy amdano nawr a’r ffermio adfywiol fel y gwnes i sôn, ond beth yw’r prif egwyddorion sy’n dod allan o hyn i gyd?

I ddechrau, mae’n rhaid i ni amddiffyn a gwella iechyd ein priddoedd, yn enwedig bywydeg ein priddoedd. Rydym yn gwybod llawer am yr ochr ffisegol o ran sut i edrych ar ôl pridd ac rydym hefyd yn gwybod am yr ochr gemegol, ond mae’r ochr fywydeg yn wahanol iawn ac efallai nad ydym yn deall digon amdano. Beth sy’n rhaid i ni sylweddoli yw bod y pridd yn fyw a’r rhyngweithio biolegol yn y pridd sy’n cynhyrchu deunydd organig. Un ffactor yw peidio ag amharu gormod ar y pridd, felly llai o aredig a thrin ayb, a’n bod ni’n gorchuddio’r pridd trwy’r flwyddyn hefyd a bod gennym wreiddiau byw trwy gydol y flwyddyn, a dylem hybu’r gwreiddiau i fynd yn ddyfnach. Un ffordd o wneud hyn yw gadael y planhigion i dyfu’n dalach a gwreiddio’n ddyfnach. Hefyd, mae amrywiaeth planhigion yn allweddol. Mae cael amrywiaeth yn y borfa yn rhoi gwytnwch. Mae gwahanol fathau o blanhigion yn rhwydweithio gyda’i gilydd ac yn ategu ei gilydd, uwchben ac o dan y ddaear, ac yn hybu bioamrywiaeth a’r rhyngweithio biolegol yn y tir.

(07:17)

Mae anifeiliaid hefyd yn allweddol er mwyn sicrhau llwyddiant. Mae pori grwpiau mawr o anifeiliaid ar ddwyster uchel yn sicrhau bod y planhigion yn cael y gorffwys sydd eu hangen arnynt a bod y deunydd planhigion yn cael eu sathru ac yn torri i lawr yn y pridd sydd hefyd yn cynyddu’r deunydd organig. Mae popeth yn gallu cael ei roi yng nghyd-destun y ffermwr. Nid oes un ffordd o wneud hyn. Mae llawer o bethau bach yn gallu gwneud gwahaniaeth ac mae’n rhaid i chi feddwl am gyd-destun system y ffermwr ac addasu ychydig ar y system honno i gael ychydig o’r buddion.

(07:55)

Nawr, Rhys, rydych chi’n mynd o amgylch ffermydd ar draws Cymru a thu hwnt. Ydych chi’n sylwi ar fwy o’r egwyddorion yma yn cael eu gweithredu, neu yn cael eu rhoi ar waith yma yng Nghymru yn bennaf?

(08:07)

Mae yna ddiddordeb mawr mewn ffermio adfywiol yng Nghymru, yn enwedig gan ffermwyr blaengar. Cefais wybod bod Sam wedi bod yn ymchwilio i mewn i hyn ers peth amser ac wedi dechrau rhoi rhai o’r egwyddorion yma ar waith. Fe aeth grŵp i weld Sam yn Rhiwlas ychydig wythnosau yn ôl i weld sut roedd yn dod ymlaen. Roedd y canfyddiadau a gawsom yn anhygoel. Roedd yn agoriad llygaid.

(08:53)

Helo, Sam Carey ydw i. Rwy’n wreiddiol o Sir Benfro, ond symudais i’r gogledd er mwyn ffermio cyfran ar fferm odro yn Rhiwlas, y Bala. Rwyf ar fin cymryd fferm newydd ymlaen ym Machynlleth i odro hefyd.

(09:08)

Diolch yn fawr i ti, Sam, am ymuno â ni ar y podlediad heddiw. Rydym wedi teithio’r holl ffordd i fferm Mathafarn ar gyrion Machynlleth. Dyma ble fyddi di’n cychwyn sefydlu’r fenter newydd yma, sef trosi’r fferm i fferm odro. Wyt ti’n gyffrous ac yn edrych ymlaen?

Ydw. Rwy’n edrych ymlaen yn fawr iawn. Rwyf wedi bod yn chwilio am fferm ers peth amser. Fe ddes i ar draws y fferm yma ac roedd yn bopeth yr oeddwn yn chwilio amdano.

(09:38)

Mae profiad helaeth gen ti nawr wrth gwrs o odro. Ers faint wyt ti wedi bod yn Rhiwlas?

(09:45)

Ers 2015, felly dyma ein chweched blwyddyn.

(09:49)

Ac erbyn hyn, mae’r fuches yn Rhiwlas tua 500?

(09:54)

Ychydig o dan 500. Fe wnaethon ni loea 480 eleni ac rydym yn hapus gyda’r niferoedd ar hyn o bryd.

(10:05)

Ac wrth gwrs, mae gennych dîm da yn gweithio yn Rhiwlas. Mae hynny wedi dy alluogi i fynd gam ymhellach.

(10:13)

Ydi. Nid ydynt yn cael eu canmol digon a dweud y gwir a buaswn i yn ei chael hi’n anodd gwneud unrhyw beth heb y tîm.

(10:20)

Mae’n bwysig cael tîm da mewn unrhyw fusnes, yn enwedig nawr. Rydym yma yn gynnar yn iawn yn y bore yn recordio gan fod gymaint o waith yn mynd ymlaen yma ar hyn o bryd yn rhoi llwybrau i mewn a chael y fferm yn barod i odro. Does dim gwartheg godro wedi bod yn fan hyn ers blynyddoedd maith, neu erioed efallai?

(10:39)

Dim o beth rwy’n gwybod, ond pan roeddwn i’n ymchwilio i mewn i’r enw Machynlleth gan fy mod i eisiau gwybod ei ystyr, un o’r diffiniadau y deuthum ar eu traws oedd man-cynnar-llaeth, ac roedd hynny yn fy ngweddu’n berffaith.

(11:00)

Mae hynny’n newyddion da o feddwl dy fod wedi ymroi dy hun i mewn i’r fenter newydd yma. Nawr, yr egwyddorion rwyt ti am eu mabwysiadu yma yw’r egwyddorion ffermio adfywiol. Efallai bod pobl yn gwrando ar y podlediad sydd wedi clywed am y gair neu wedi clywed am y term a ddim yn siŵr beth mae’n ei olygu. Rwy’n siŵr bod nifer o wahanol atebion yn dibynnu â phwy rwyt ti’n siarad, ond i ti, beth mae ffermio adfywiol yn ei olygu?

(11:30)

Am sawl blwyddyn, roeddwn i’n meddwl fy mod i’n ei wneud yn barod. Roeddwn i’n pori, yn gweithredu system pori grŵp ac ati, ond pan ddechreuais i yn Rhiwlas, mesurais y deunydd organig, ac fe wnes i ei fesur eto yn yr un cae pum mlynedd yn ddiweddarach a sylweddoli bod y deunydd organig ddim wedi newid o gwbl. Roeddwn i o dan yr argraff ein bod ni’n gwella’r tir ac ati. Er nad oedd y deunydd organig wedi gostwng, roedd modd ei wella a’i gynyddu. Felly, fe wnes i gychwyn y daith o ymchwilio a gweld beth oedd yn bosib. Ac wrth ddarllen mwy ac ymchwilio a gwylio pethau, rwyf wedi canfod y potensial i ffermio heb fewnbynnau o gwbl. Dyna yw’r peth pwysig a dweud y gwir. Mae’n gallu gwella’r tir, gwella iechyd y fuches, gwella’r effaith ar yr amgylchedd a phroffidioldeb y busnes.

(12:38)

I bobl sy’n gwrando ac yn meddwl ‘sut ar y ddaear wyt ti’n dod i ben i wneud hyn?’. Bydd llawer o ffermwyr yn meddwl bod yn rhaid iddynt galchu’r tir a defnyddio gwrtaith o bryd i’w gilydd. Beth yw’r theori tu ôl y syniad?

(12:54)

Gallwn ddefnyddio prosesau mewn natur i’n mantais. Os gallwn gael y pridd i weithio, i ailgylchu maetholion ac ati, does dim angen gwrtaith a phethau felly arnom. Pan mae’r pridd yn gweithio, mae’n creu pH ei hun ac yn cynyddu, felly nid oes angen calch. Mae llawer o bethau felly yn digwydd. Wedyn, mae’r strwythur yn gwella ac mae mwy o aer yn mynd i mewn i’r pridd ac mae’n aros yn dwymach yn hirach. Mae llawer o bethau, llawer o bethau bach yn gallu gwneud gwahaniaeth. Rwyf wedi gweld digon o botensial, rydym wedi gwneud treialon yn Rhiwlas, i’w wneud. Rwyf eisiau profi ei fod yn bosib a phrofi fy hun.

(13:48)

Wrth gwrs, ac fel rwyt ti wedi cyfaddef dy hun, cawsom sgwrs cyn recordio, bydd heriau ar hyd y ffordd a bydd rhwystrau y bydd yn rhaid i ti eu datrys yn ystod y daith.

(14:03)

Rwy’n gredwr mawr yn y ffaith nad wyt ti’n dysgu neu’n canfod dy ffordd drwy rywbeth tan dy fod yn ei wneud. Nid yw’r atebion gennym nawr, ond fe ddaw'r rheiny wrth i ni fynd ymlaen, felly mae’n rhaid i ni symud ymlaen.

(14:17)

Mae mabwysiadu'r math yma o amaethu, y dull yma a’r meddylfryd, yn ddewr mewn un ystyr, ond hefyd, bydd angen ychydig o amynedd i gael canlyniadau. Gyda’r fferm yma wrth gwrs, bydd angen ychydig o reolaeth ar y lle er mwyn dod â’r fferm i’r safon i gynhyrchu a chefnogi’r fuches laeth. Mae hynny am gymryd mwy o amser na phetaet ti’n penderfynu defnyddio’r mewnbynnau traddodiadol.

(14:50)

Efallai, ond rwy’n meddwl bod yr enillion yn llawer mwy. Y cwestiwn yw a ydym ni’n gynaliadwy ar hyn o bryd? Mae popeth yn mynd yn fwy prin ac mae costau yn cynyddu hefyd. Rwyf wedi gweld y golau ac mae potensial. Dydw i ddim eisiau lladd ar yr hyn yr ydym wedi bod yn ei wneud yn barod oherwydd mae wedi caniatáu i mi gyrraedd lle rydw i ar hyn o bryd, a dydw i ddim eisiau lladd ar unrhyw ffermwr arall chwaith, ond rwy’n credu bod potensial i ffermwyr eraill ac os gallaf ei brofi, i wneud yr un fath a bod yn fwy proffidiol.

(15:38)

Beth wnaeth newid dy feddwl di? Oedd yna ryw siaradwr neu ffermwr arall a oedd wedi dy ysgogi, neu wyt ti wedi gwylio neu wrando ar rywbeth sydd wedi cael effaith mawr ar y ffordd yr wyt ti’n meddwl am ffermio?

(15:50)

Mae ffermio organig neu’r pridd neu ffwng wedi bod yn ddiddordeb gen i erioed, ond gwyliais raglen YouTube gan ddyn o Dde Affrica, dyn o’r enw Ian Mitchell-Innes sy’n dysgu pobl am y gwahanol ffyrdd o bori. Roedd hwnnw wedi taro nodyn gyda mi oherwydd roedd yn sôn llawer am y gwendidau. Roeddwn i’n teimlo yn reddfol bod ffermio adfywiol yn gallu gwella’r hyn yr oeddwn i’n ei wneud ar y pryd. Doedd dim rhaid aberthu perfformiad yr anifeiliaid er mwyn gwella’r amgylchedd. Roedd modd gwneud y ddau. Mae popeth yn mynd law yn llaw, sef bod yn fwy proffidiol, gwella’r effaith ar yr amgylchedd a ffordd o fyw da hefyd.

(16:48)

Yn ogystal â gwneud hyn er lles yr amgylchedd, ac mae llawer o sylw, wel mae angen sylw wrth gwrs ar sicrhau ein bod yn cynnal yr amgylchedd, rwyt ti yn gwneud hyn gan dy fod ti wirioneddol yn credu ei fod yn ddull mwy proffidiol o ffermio ac i gynhyrchu llaeth.

(17:06)

Yndw. Mae llawer o gostau ynghlwm, felly os gallwn ni arbed ychydig ar y costau, nid oes angen i ni gynhyrchu gymaint. Mae’n rhaid i ni gwestiynu'r hyn yr ydym yn ei wneud a sut rydym yn ei wneud. Rydym yn ddibynnol iawn ar fewnbynnau, megis gwrtaith, gwrthfiotigau, cemegau, dwysfwyd a brynir i mewn ac ati. Ydym ni eu hangen? Ydym ni’n cymhlethu system weddol syml? Dyna yw’r cwestiwn.

(17:38)

Beth am i ti ddisgrifio’r system yr wyt ti am ei fabwysiadu yma. Gyda godro wrth gwrs, system costau isel, dyna sy’n bwysig, ond bydd y gwartheg allan rhan fwyaf o’r flwyddyn a byddwch yn lloeau yn y gwanwyn. Beth am i ti siarad â ni’r trwy’r flwyddyn. Beth sydd am ddigwydd yma?

(17:54)

Maen nhw am fod allan trwy’r flwyddyn, dyna yw’r cynllun. Os nad yw’n gweithio, yna bydd rhaid i mi ei newid, ond dyna beth rwyf am geisio ei wneud. Yn y flwyddyn gyntaf, rydym am ddefnyddio system pori byrnau sy’n ddull o gael llawer o faetholion i mewn i’r tir yn gynnar i fwydo’r pridd ac i ddechrau cael bioleg y pridd i weithio ac i roi hwb i dyfiant y borfa. Mae’n system sydd wedi dod o America. Yn lle ein bod yn mynd i mewn ac yn hadu’r lle i gyd, dyma’r system a fydd yn deffro’r lle i ddechrau cynhyrchu. Rydym yn anelu am gylchdro 200 diwrnod yn ystod y gaeaf. Dyna yw’r cynllun, felly bydd yn rhaid i mi eu symud yn aml neu eu tynnu oddi ar y tir os mae’r tywydd yn troi. Rydych yn dysgu llawer wrth fynd ymlaen. A’r cynllun yw eu lloea ym mis Ebrill fel bod y borfa yn dechrau tyfu wrth i’r tywydd newid a byddwn ni’n cynhyrchu llawer o laeth.

(19:09)

Faint o fuddsoddiad, nid oes rhaid i ti rannu’r manylion ariannol, ond faint o waith sydd wedi mynd i mewn i gael y llwybrau mewn lle, yr isadeiledd. Bydd parlwr godro newydd yn mynd i mewn, bydd dŵr a thanciau dŵr angen eu rhoi i mewn. Mae trosi fferm yn llawer o waith.

(19:24)

Ydi, mae llawer o waith, ond rwy’n lwcus iawn o gael y cyfle hefyd. Dyma beth roeddwn i eisiau ac mae wedi dod a rhaid mwynhau’r foment.

(19:36)

Rwyt ti hefyd yn ffodus, rwyt ti wedi cael cytundeb hir dymor, tenantiaeth 20 mlynedd. Mae hynny wrth gwrs yn hanfodol bwysig os wyt ti am fuddsoddi a rhoi cynnig arni.

(19:46)

Ydi. Mae’n rhaid cael yr amser i sicrhau enillion. Rydw i’n edrych ymlaen at ei brofi a dweud y gwir. Mae dyletswydd arnaf, gan fy mod i’n gwybod y pethau hyn, i’w brofi. Nid wyf yn gallu troi fy nghefn arno. Mae’n ddyletswydd arnaf i wneud iddo weithio.

(20:09)

Ac mae perchennog y lle hefyd yn cyd-fynd â’r syniad?

(20:13)

Ydi. Mae diddordeb ganddo. Mae’n ddigon hapus i sefyll yn ôl a gadael i ni ei wneud.

(20:20)

I wneud hyn, mae’n rhaid i ti ddysgu sgiliau newydd efallai, neu fod yn barod i ddysgu?

(20:27)

Mae’n rhaid i ni fod yn agored. Rwyf wedi treulio dwy flynedd a hanner dim ond yn darllen am y pethau yma, yn ymchwilio a gwneud treialon. Mae’n rhaid i ni ddysgu ein hunain. Ac mae hynny’n rhywbeth cyffrous hefyd. Beth sy’n well na sialens mewn bywyd?

(20:50)

Be wnei di os yw elfen ddim yn gweithio? Wyt ti’n ddigon hyderus i ddweud ‘Reit, rydym am ei wneud ffordd arall’?

(20:57)

Mae’n rhaid gwneud hynny pob dydd. Rydym yn gwneud treialon ac nid ydynt yn gweithio ac mae’n rhaid i ni droi ein cefnau arnynt. Dyna yw’r math o ddiwylliant yr ydym wedi ei greu. Yn Rhiwlas, rydym i gyd yn gwybod ble rydym eisiau mynd ac mae pawb eisiau i bawb ddod ar y daith gyda ni. Mae cyfraniad pawb yn bwysig. Efallai bod rhywun yn gweld bod rhai dulliau yn gweithio’n well na’i gilydd. Mae adborth cyson o ran beth sy’n gweithio a beth sydd ddim, ac mae’n rhaid i ni ddysgu ohono.

(21:25)

Ac mae hynny’n rhywbeth iach mewn busnes. Ac o ran y cynnyrch, y llaeth, bydd yn cael ei gynhyrchu trwy ddefnyddio egwyddorion ffermio adfywiol. A fydd yna bremiwm ar y llaeth? A ddylai fod pris ychwanegol oherwydd mae’r llaeth nid yn unig yn dda i’r amgylchedd, mae’n dda i’r diwylliant, yn dda i’r gymuned.

(21:48)

A dweud y gwir, dylem ni ffermwyr fel cynhyrchwyr sicrhau bod ein cynnyrch yn fforddiadwy. Mae gan bawb yr hawl i fwyd o safon.

(22:03)

Felly mae’n rhaid iddo fod yn fforddiadwy mewn ffordd?

Yn sicr.

(22:08)

Beth wyt ti’n rhagweld bydd y prif heriau?

(22:10)

Mynd trwy’r gaeaf. Os gallaf fynd trwy’r gaeaf a bod bwyd ar gael yma, yna fyddai’n hapus gyda hynny. Ond dyna beth fydd y brif her, sef cael y system i gychwyn, deffro’r tir.

(22:23)

Ac wyt ti’n grediniol y gall y math yma o ffermio weithio ar unrhyw le yng Nghymru? Oes angen fferm sych?

(22:35)

Mae’n gallu gweithio i bawb yn fy marn i. Mae potensial i bawb. Rydym mewn lle anodd iawn yng Nghymru o ran amaeth. Mae’r systemau eraill yn ei chael hi’n anodd i fod yn broffidiol heb y cymhorthdal. Os mae rhywun yn gallu lleihau costau a chynyddu cyfradd stocio, mae yna botensial mawr i wella pethau. Mae’n gallu bod yn dda i bopeth. Mae’n gallu bod yn lleol i’r amgylchedd. Mae dirywiad bioamrywiaeth anferth yn y wlad. Mae llai o adar, hanner beth oedd yn 1970au. O ran newid hinsawdd, mae mwy o garbon yn yr atmosffer. Yn lle bod pobl yn pwyntio bys ar ffermwyr, gallwn gynnig yr ateb. Allwn ni ddim troi ein cefnau arno. Mae’n rhaid i ni geisio ei wella a’i brofi.

(23:45)

Mae llawer o ffermwyr wedi cyrraedd ac mi fydd ffermwyr Cymru yn cyrraedd rhyw fath o groesffordd ble mae newidiadau sylweddol am ddigwydd i gymorthdaliadau gyda system daliadau newydd yn dilyn yr ymadawiad o Ewrop. Mae’n rhaid pwyso a mesur opsiynau. Ydyn nhw am ganolbwyntio a cheisio creu busnesau mwy proffidiol, neu efallai y bydd rhai yn gadael y diwydiant yn gyfan gwbl? Beth yw dy gyngor di i’r bobl sydd efallai’n pendroni beth i’w wneud yn y dyfodol ac sydd efallai’n edrych ar hwn fel opsiwn sy’n mynd i wneud eu busnesau yn fwy proffidiol?

(24:21)

Ewch amdani, ond gwnewch eich ymchwil. Ewch i ddarllen a gwneud treialon bach i gychwyn. Peidiwch â throi eich trwyn arno.

(24:36)

Un o’r cwestiynau yr ydym wedi bod yn eu gofyn i’n gwesteion ar y podlediad eleni yw beth sy’n gwneud ffermwr llwyddiannus? A bydd nifer fawr o’n gwrandawyr yn edrych arnat ti, Sam, fel enghraifft o ffermwr llwyddiannus, ffermwr blaengar a ffermwr sy’n ddewr ac sy’n fodlon mentro. Ond o dy safbwynt di, beth sy’n dy ysbrydoli? Beth yn dy feddwl di sy’n creu ffermwr llwyddiannus?

(25:00)

I mi, rhywun sydd efallai’n gwneud gwahaniaeth, sydd â ffordd o fyw da a rhywun sydd â system broffidiol. Rhywun sy’n ticio’r holl focsys, nid rhywun sydd yn edrych ar ôl yr arian a ddim yn edrych ar ôl y pethau eraill.

(25:20)

Fe wnes di sôn am y ffordd o fyw yn gynharach yn y sgwrs. Beth yw’r ffordd o fyw perffaith i ffermwr?

(25:28)

Dydw i ddim yn gwybod. Mae hynny i fyny i bawb, ond rhywun sy’n treulio amser gyda’r teulu. I mi, mae’n rhaid iddynt fwynhau'r hyn maent yn ei wneud, eu bod yn cael eu herio a gwneud gwahaniaeth.

(25:48)

A theimlo dy fod yn gweithio tuag at rywbeth, bod targed a nod.

(25:00)

A phwrpas. Rwy’n teimlo bod gennym bwrpas nawr. Does dim byd gwaeth na mynd trwy fywyd heb bwrpas, a dyna rwyf eisiau, pwrpas, ac i bobl ddod ar y daith gyda ni.

(26:03)

Mae yna daith ac mae yna bwrpas clir a phendant iawn gen ti yn fan hyn ym Mathafarn.

(26:09)

Efallai fy mod i ddim wedi ateb y cwestiwn yn glir iawn chwaith.

(26:14)

Sam Carey, diolch o galon am y croeso yr ydym wedi’i gael yma heddiw. Pob lwc a phobl llwyddiant i ti yn y fenter. Rydym yn edrych ymlaen at ddilyn y datblygiadau, a phwy a ŵyr, efallai y byddwn yn ôl ymhen ychydig flynyddoedd yn recordio podlediad arall yn canolbwyntio ar yr hyn yr wyt ti wedi’i ddysgu a’r llwyddiannau sydd am ddod yn dy ffordd. Sam Carey, diolch o galon i ti.